AaB starter den nye sæson i Superligaen med en udekamp i Brøndby. Det var i Brøndby som AaB i sidste sæson, for alvor startede sin optur.

Første runde i Superligaen indledes 16.-17. juli. Her skal AaB på udebane mod Brøndby. Sidste sæsons bronzevindere fra Brøndby har store forventninger til den kommende sæson, så det bliver helt sikkert en svær opgave for AaB. - Der er kommet i alt 51 ønsker fra klubberne, og vi har opfyldt 44 af disse. Vi bestræber os altid på at opfylde så mange som muligt af ønskerne, og det er også i vid udstrækning lykkes i år. De første runder i år har været vanskeligere end normalt at fastlægge, da holdene som skal spille Champions League kvalifikation ikke kan møde hold, der skal spille Europa League kvalifikation. - I de indledende runder i foråret 2012 har en række hold ønsket at spille to udekampe først, da de ikke har varme i banen, og det har vi også opfyldt, siger formanden for DBU's programudvalg Benny Olsen til DBU's hjemmeside. Turneringen afsluttes med sidste runde 25. maj 2012, hvor AaB på udebane møder SønderjydskE.